
   HOTĂRÂRE

pentru aprobarea Bugetului de venituri şi cheltuieli pe anul 2013 al Fondului

pentru mediu și al Administraţiei Fondului pentru Mediu, a Listei proiectelor şi programelor pentru protecţia mediului finanţate din Fondul pentru mediu în anul 2013 

și a Listei de investiții a Administrației Fondului pentru Mediu pentru anul 2013
În temeiul art. 108 din Constituţia României, republicată, şi al art. 21 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare,

Guvernul României adoptă prezenta hotărâre.

          Art. 1 Se aprobă Bugetul de venituri şi cheltuieli pe anul 2013 al Fondului pentru mediu și al Administraţiei Fondului pentru Mediu, instituţie publică finanţată din venituri proprii, aflată în coordonarea Ministerului Mediului şi Schimbărilor Climatice, prevăzut în Anexa nr. 1.

          Art. 2 Se aprobă Lista proiectelor şi programelor pentru protecţia mediului finanţate din Fondul pentru mediu în anul 2013, prevăzută în Anexa nr. 2.
          Art. 3 Se aprobă Lista de investiții a Administrației Fondului pentru Mediu pentru anul 2013, prevăzută în Anexa nr. 3.
          Art. 4 Pe parcursul execuţiei bugetare, în cazul în care necesităţile o impun, se autorizează conducătorul autorităţii publice centrale pentru protecţia mediului să aprobe prin Ordin efectuarea de virări de credite de angajament şi credite bugetare între programele şi proiectele prevăzute în Anexa nr. 2 „Lista cu proiectele şi programele finanţate în anul 2013 din Fondul de mediu”, cu încadrare în totalul sumelor aprobate. 
          Art. 5 Pe parcursul anului 2013, în cazul în care necesităţile o impun, se autorizează conducătorul autorităţii publice centrale pentru protecţia mediului să aprobe prin Ordin efectuarea de modificări la Lista de investiții a Administrației Fondului pentru Mediu pentru anul 2013, prevăzută în Anexa nr. 3, cu încadrare în totalul sumelor aprobate.
          Art. 6 (1) Execuţia bugetului de venituri şi cheltuieli al Fondului pentru mediu, prevăzut în anexa 1a, se realizează prin conturi de venituri şi de cheltuieli bugetare deschise la trezoreria statului.
(2) Creditele bugetare aprobate în bugetul prevăzut la alin.(1) pot fi folosite, la cererea ordonatorului de credite, numai după deschiderea de credite bugetare.
          Art. 7 Lunar, Administraţia Fondului pentru Mediu va întocmi execuţia bugetului de venituri şi cheltuieli al Fondului pentru mediu și al Administraţiei Fondului pentru Mediu aferente lunii precedente, precum şi pe proiecte şi programe, pe care o va depune la Ministerul Mediului şi Schimbărilor Climatice până pe data de 10 ale lunii curente, urmând ca Ministerul Mediului şi Schimbărilor Climatice să o transmită până pe data de 15 ale lunii curente la Ministerul Finanţelor Publice.
          Art. 8 Anexele nr. 1-3 fac parte integrantă din prezenta hotărâre.

